Diari Oficial de la Generalitat Valenciana


Sumari del DOGV 6620, del 30-09-2011 (2011/9831)

ORDRE 3/2011, de 21 de setembre de 2011, de la Conselleria de Justícia i Benestar Social, sobre selecció i nomenament de funcionaris interins per a cobrir llocs dels cossos de metges forenses, gestió processal i administrativa, tramitació processal i administrativa i auxili judicial de l'administració de justícia en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/09/21/3/dof/vci/html**

### Dades del document

Número de DOGV
:   6620

Data del DOGV
:   30-09-2011

Secció del DOGV
:   I. DISPOSICIONS GENERALS

Número del document
:   2011/9831


Data del document
:   21-09-2011

Organisme emissor
:   Conselleria de Justícia i Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * sistema judicial
    * legislació
    * treball temporal
    * funció pública
    * administració del personal

ORDRE 3/2011, de 21 de setembre de 2011, de la Conselleria de Justícia i Benestar Social, sobre selecció i nomenament de funcionaris interins per a cobrir llocs dels cossos de metges forenses, gestió processal i administrativa, tramitació processal i administrativa i auxili judicial de l'administració de justícia en la Comunitat Valenciana. [2011/9831]  
L'article 489 de la Llei Orgànica 6/1985, d'1 de juliol, del Poder Judicial, modificada per la Llei Orgànica 19/2003, de 23 de desembre, faculta la Generalitat, en l'exercici de les seues competències en matèria de recursos humans per al funcionament de l'administració de justícia, nomenar funcionaris interins per necessitats del servici, quan no siga possible amb la urgència exigida per les circumstàncies, la prestació per funcionari de carrera, d'acord amb els criteris objectius que es fixen en la disposició que la comunitat autònoma elabore a este efecte.  
  
Transcorreguts cinc anys des de l'entrada en vigor de l'actual normativa autonòmica reguladora d'esta matèria, resulta necessari abordar-hi una sèrie de reformes a fi d'adaptar la qualificació professional dels interins a les exigències que requerix una administració de justícia més àgil i eficient, i també modificar altres extrems del procés de selecció i nomenament, que permeten superar les eventuals dificultats en la cobertura de llocs, contribuint a la millora del servici públic que constituïx la justícia.  
Esta millora de la qualificació professional fa indefectible la valoració de nous mèrits dels aspirants a formar part de la borsa d'interins.  
  
D'una banda, la utilització de les ferramentes informàtiques emprades actualment en els òrgans judicials i fiscalies radicats en la nostra Comunitat requerix ineludiblement coneixements específics sobre estes.  
D'un altra banda, la superació d'exercicis en processos selectius anteriors als cossos de l'administració de justícia aporta a l'aspirant un valor afegit en atorgar-li una preparació prèvia en aquelles matèries que després seran objecte del seu exercici laboral.  
I en tercer lloc, i a fi de garantir un correcte exercici de les seues funcions davant els òrgans judicials, es preveu un curs formatiu, obligatori i eliminatori, en matèries tecnicoprocessals que consolide i complete la formació aportada per l'aspirant.  
En el marc del dret que té tot ciutadà a relacionar-se amb l'administració pública a través de les noves tecnologies, arreplegat en la Llei 3/2010, de 5 de maig, de la Generalitat, d'Administració Electrònica de la Comunitat Valenciana, resulta aconsellable adaptar els mecanismes de comunicació entre aquella i l'aspirant, de manera que es facilite i faça més pràctic l'accés a la informació per part del sol·licitant, alhora que garantix la transparència en el procés i agilita la cobertura dels llocs arreplegats en esta ordre. D'esta manera, s'han incorporat modificacions tècniques en el procés de selecció i nomenament, permetent que en les comunicacions entre ambdós parts s'utilitzen noves tecnologies (sms o correu electrònic) o la informació pública es facilite a través de la web de la Generalitat.  
La utilització d'estos mecanismes suposa per part de l'administració una resposta més ràpida a les necessitats dels òrgans judicials en esta matèria.  
Per això, de conformitat amb el que establixen els articles 36 i 49, 1a i 36a, de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, en l'article 489 de la Llei Orgànica 6/1985, d'1 de juliol, del Poder Judicial, prèvia negociació amb les organitzacions sindicals amb representació en la Mesa Sectorial de Justícia de la Comunitat Valenciana i informe del Consell General del Poder Judicial, oït el Consell Jurídic Consultiu, en virtut de les competències establides en l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
ORDENE  
  
CAPÍTOL I  
Disposicions generals  
  
Article 1. Objecte i àmbit d'aplicació  
La present ordre serà aplicable al procediment de selecció i nomenament de funcionaris interins dels cossos de metges forenses, gestió processal i administrativa, tramitació processal i administrativa i auxili judicial al servici de l'administració de justícia en la Comunitat Valenciana.  
Podran nomenar-se funcionaris interins per a exercir temporalment llocs de treball vacants, per malaltia o per substitució, existents en les plantilles d'òrgans judicials, fiscalies, instituts de medicina legal i unitats administratives per a la gestió de mitjans materials i personals de l'administració de justícia, i també per a atendre mesures extraordinàries de reforç que es consideren necessàries, quan no puguen ser ocupats de forma immediata per funcionaris de carrera per mitjà dels mecanismes establits en la Llei Orgànica del Poder Judicial i reglaments de desplegament.  
  
Article 2. Borses de treball  
1. Amb l'objecte de satisfer les necessitats personal dels òrgans de justícia de la Comunitat Valenciana, es constituïxen borses de treball provincials dels següents cossos de l'administració de justícia:  
  
a) Metges forenses.  
b) Gestors processals i administratius.  
c) Tramitadors processals i administratius.  
d) Auxili judicial.  
2. Les esmentades borses s'ajustaran als principis d'igualtat, mèrit, capacitat i publicitat. Els aspirants que desitgen formar part de les borses de personal funcionari interí hauran de presentar la seua sol·licitud ajustada al model de la convocatòria, en el qual designaran el cos de l'administració de justícia a què opten, d'entre els enumerats en l'apartat anterior.  
  
Article 3. Nombre d'integrants  
1. El nombre de persones que haja d'integrar cada borsa s'establirà en la corresponent convocatòria d'acord amb els criteris següents:  
  
- Nombre de persones nomenades interinament l'any anterior.  
- Necessitats previstes durant el temps de vigència de les borses que es convoquen.  
2. En cada borsa es reservarà un quota no inferior al 5% dels llocs per a persones amb la condició legal de discapacitat. A este efecte, serà necessari aportar l'oportuna certificació de l'òrgan administratiu competent, acreditativa del reconeixement d'un grau igual o superior al 33% de discapacitat.  
  
Article 4. Vigència  
Les borses de treball tindran una vigència de dos anys prorrogables el temps indispensable fins a la constitució de la nova borsa, sense perjudici de la seua convocatòria anticipada.  
  
CAPÍTOL II  
Constitució de les borses de treball  
  
Article 5. Convocatòria  
La constitució de les borses correspon a la direcció general competent en matèria de justícia que les convocarà mitjançant una resolució publicada en el Diari Oficial de la Comunitat Valenciana.  
Simultàniament a la publicació en el Diari Oficial de la Comunitat Valenciana, la convocatòria s'anunciarà en la pàgina web de la conselleria amb competències en matèria de Justícia. Així mateix, es remetrà a les organitzacions sindicals i a les direccions territorials amb competències en matèria de Justícia.  
  
Article 6. Requisits generals i particulars d'accés  
1. Per a ser admeses en la convocatòria per a constituir les borses de personal interí, les persones interessades a participar han de complir els requisits que s'establixen en els apartats següents, l'últim dia del termini de presentació de les sol·licituds de participació. Estos requisits han de continuar-se complint durant tota la vigència de les borses.  
  
2. S'establixen com a requisits generals:  
a) Ser espanyol, major d'edat i no excedir l'edat establida per a la jubilació.  
b) Trobar-se en possessió, o en condicions d'obtindre en la data en què acabe el termini de presentació de sol·licituds, de la següent titulació, en funció del cos a què s'opta:  
- Metges forenses: llicenciatura en Medicina.  
- Cos de gestió processal i administrativa: diplomat universitari, enginyer tècnic, arquitecte tècnic o equivalent.  
- Cos de tramitació processal i administrativa: Batxiller o equivalent.   
- Cos d'auxili judicial: Graduat en Ensenyament Secundari Obligatori o equivalent.   
D'acord amb el que disposa l'Ordre del Ministeri d'Educació i Cultura, de 4 de novembre de 1996, es consideraran equivalents els títols acadèmics oficials de Graduat Escolar i Certificat d'Estudis Primaris expedits amb anterioritat al final del curs 1975/1976.   
  
A l'efecte d'equivalència, per a persones adultes, caldrà estar al que disposa l'Ordre EDU/1603/2009, de 10 de juny, per la qual s'establixen equivalències amb els títols de Graduat en Educació Secundària Obligatòria i de Batxiller regulats en la Llei Orgànica 2/2006, de 3 de maig, d'Educació.  
En el cas de titulacions obtingudes en l'estranger, s'ha d'estar en possessió de la documentació que acredita l'homologació.  
c) No haver sigut condemnat, ni estar processat, ni inculpat per delicte dolós, a menys que s'haguera obtingut la rehabilitació o haguera recaigut en la causa interlocutòria de sobreseïment.  
d) No trobar-se inhabilitat per a l'exercici d'ocupació o càrrec públic.  
e) No haver sigut separat, per mitjà de procediment disciplinari, d'un cos de l'Estat, de les comunitats autònomes o de les administracions locals, ni suspés per a l'exercici de funcions públiques, en via disciplinària o judicial, llevat que haguera sigut degudament rehabilitat.  
  
f) No patir cap malaltia ni limitació física o psíquica incompatible amb el desenvolupament de les funcions corresponents.  
g) No haver sigut exclòs definitivament de la borsa constituïda mitjançant Resolució d'11 de setembre de 2008, com a conseqüència de no haver superat el segon període de pràctiques, d'imposició de sanció disciplinària per falta molt greu, falta o falsedat inicial o sobrevinguda d'alguns dels requisits exigits o de circumstàncies al·legades per a la seua inclusió en borsa.  
h) El sol·licitant per als cossos de gestió processal i administrativa i tramitació processal i administrativa haurà d'acreditar tindre coneixements de formació informàtica en processador de textos, amb una durada mínima de 40 hores.  
S'exceptua d'este requisit a:  
- Els que hagen superat el període de pràctiques com a personal funcionari interí de l'administració de justícia.  
- Els que hagen aprovat proves informàtiques en processos selectius convocats per qualsevol administració pública.  
- Els que hagen prestat servicis com auxiliar administratiu (grup C2), administratiu (grup C1) o tècnic mitjà (grup A2) en òrgans de qualsevol administració pública durant un període mínim de tres mesos.  
  
- Els que acrediten la realització d'un curs de Cicerone d'una durada mínima de 40 hores impartit per la direcció general competent en matèria de justícia o per l'Institut Valencià d'Administració Pública.  
  
i) Residir en algun municipi de la Comunitat Valenciana.  
  
Article 7. Sol·licituds i documentació  
1. Les persones interessades que complisquen els requisits establits en l'article anterior presentaran, en els termes que es determine en la convocatòria, sol·licitud ajustada al model que s'acompanyarà a la resolució de la convocatòria, dirigida a la direcció general competent en matèria de Justícia, junt amb l'acreditació de requisits i mèrits en els termes que establisca la convocatòria.  
2. Les sol·licituds es presentaran en els llocs i en els terminis que s'indique en la resolució de convocatòria, que en cap cas podrà ser inferior a 15 dies naturals comptats des de l'endemà de la publicació de l'esmentada resolució en el Diari Oficial de la Comunitat Valenciana.  
3. L'aspirant haurà d'optar en la sol·licitud per un cos de l'administració de justícia i una província.  
4. La sol·licitud i documentació haurà d'aportar-se per totes les persones que desitgen accedir a les borses, amb independència que en el moment de la convocatòria es troben treballant o no per a l'administració de justícia.  
  
Article 8. Comissió de Valoració i Seguiment de Borses  
1. A l'efecte de comprovar els requisits al·legats i justificats pels sol·licitants i valorar els mèrits aportats, es constituirà una comissió de valoració de les sol·licituds presentades pels aspirants que hagen d'integrar les borses de treball. Així mateix, la comissió tindrà la funció del seguiment de gestió de les borses.  
2. La comissió estarà composta pels membres i els seus respectius suplents següents:  
- Sis membres proposats per la direcció general competent en matèria de Justícia, dels quals un actuarà com a president i un altre com a secretari.  
- Sis membres proposats per les organitzacions sindicals integrades en la Mesa Sectorial de Justícia.  
3. Els membres de la Comissió seran designats per la direcció general competent en matèria de Justícia.  
4. La composició de la Comissió de Valoració i Seguiment es publicarà en la pàgina web de la direcció general competent en matèria de Justícia i als taulers de les seus de les direccions territorials competents en matèria de Justícia.  
5. La comissió, en el seu funcionament, es regirà pel que establix el capítol II del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La Comissió de Valoració i Seguiment podrà ser assistida per personal tècnic o auxiliar per al compliment de les seues funcions. Este personal no formarà part de l'esmentada Comissió.   
  
Article 9. Mèrits  
Els aspirants seran ordenats en cada borsa de les previstes en l'article 2 de la present ordre d'acord amb els mèrits generals següents:  
  
A) Antiguitat. Fins a un màxim de 62 punts.  
- 0,50 punts per cada mes complet de servici com a personal funcionari interí de l'administració de justícia en el cos a què opte o al cos immediat superior o equivalent, d'acord amb les anteriors denominacions (oficial, auxiliar o agent), i es computaran proporcionalment els períodes inferiors (0,0166666 punts per dia).  
- 0,30 punts per cada mes complet de servici com a personal funcionari interí de l'administració de justícia en qualsevol altre cos d'entre els següents: gestió processal i administrativa, tramitació processal i administrativa o auxili judicial, o el seu equivalent segons l'anterior denominació (oficial, auxiliar o agent), i es computaran proporcionalment els períodes inferiors (0,01 punts per dia).   
- 0,30 punts per cada mes complet de servici com a personal funcionari interí o laboral en qualsevol administració pública en lloc de metge o facultatiu.  
B) Superació d'exercicis en processos selectius. Fins a un màxim de 20 punts.   
En cada una de les borses es valorarà la superació dels exercicis en el cos a què se sol·licita la inclusió:  
- Aquells aspirants que hagen aprovat dos exercicis de processos selectius finalitzats o en curs obtindran 20 punts.  
- Aquells aspirants que hagen superat el primer exercici de processos selectius finalitzats o en curs obtindran 10 punts.  
C) Titulacions i formació. Fins a un màxim de 20 punts.  
C.1. Formació. Es valoraran els cursos de formació i de perfeccionament que versen sobre matèries jurídiques directament relacionades amb les funcions pròpies dels cossos de funcionaris al servici de l'administració de justícia, i també sobre aplicacions informàtiques.  
Els cursos objecte de valoració han de ser superats abans de la data de finalització del termini de presentació de les sol·licituds. No es computaran dos vegades cursos d'igual contingut. Els esmentats cursos hauran d'haver sigut impartits per l'Institut Valencià d'Administració Pública o per l'Institut Nacional d'Administració Pública o organismes equivalents en l'àmbit de les distintes comunitats autònomes; pel Servici Valencià d'Ocupació i Formació o òrgans equivalents en l'àmbit estatal o de les comunitats autònomes; les universitats i altres organismes i centres homologats pels òrgans competents en matèria de formació de l'Estat o de les comunitats autònomes. Així mateix, es computaran els organitzats o promoguts per la direcció general competent en matèria de justícia, Ministeri de Justícia, Consell General del Poder Judicial o òrgans competents de les comunitats autònomes; centrals sindicals en desplegament d'acords per a la formació subscrits amb les administracions públiques i pels col·legis professionals que tinguen relació amb l'administració de justícia:  
  
- Curs informàtica Cicerone online: 5 punts  
- Curs de Fortuny, Cicerone, Inforeg (realitzats a partir de l'any 2005): 3 punts  
- Cursos de més de 100 hores: 3 punts  
- Cursos de 81 a 100 hores: 2 punts  
- Cursos de 60 a 80 hores: 1 punt  
- Cursos de 30 a 59 hores: 0,50 punts  
- Cursos de 15 a 29 hores: 0,25 punts  
C.2. Titulació: es valoraran els títols acadèmics oficials d'igual o superior nivell a l'exigit per a l'exercici del lloc a proveir, excloent-ne el que siga necessari per a l'accés al lloc:  
- Llicenciatura en Dret: 10 punts  
- Llicenciatura en Criminologia: 8 punts  
- Altres llicenciatures: 6 punts  
- Doctor en disciplines jurídiques: 2 punts  
Seran objecte de valoració aquelles llicenciatures que integren la diplomatura que haja sigut acreditada com a requisit per a accedir a la borsa.  
- Diplomatura en Relacions Laborals, Graduat Social, Gestió Administració Pública o 3 anys de la llicenciatura en Dret o en Ciències del Treball: 7 punts  
- Els que es troben en possessió d'un títol de Criminologia que haja sigut declarat equivalent pel Ministeri d'Educació, al títol de diplomat universitari, a l'efecte d'accés a la llicenciatura en Criminologia: 5 punts  
- Altres diplomatures: 4 punts.  
- Pel títol de Batxiller Superior o equivalent 1,5 punts per cada un amb un màxim de 3 punts.  
D) Coneixement de valencià. Fins a un màxim de 8 punts.  
Certificat de grau superior: 8 punts  
Certificat de grau mitjà: 6 punts  
Certificat de grau elemental: 4 punts  
Certificat de coneixements orals: 2 punts  
Només es computarà el certificat de major nivell.  
Per a valorar estos coneixements s'haurà d'aportar certificat expedit per la Junta Qualificadora de Coneixements del Valencià, o títol homologat segons l'Ordre de 16 d'agost de 1994, de la Conselleria d'Educació i Ciència, modificada per l'Ordre de 22 de desembre de 1995, de la Conselleria de Cultura, Educació i Ciència, sobre certificats de coneixement de valencià.  
E) Mèrits específics per a la borsa de metges forenses. Per a la borsa de metges forenses es valoraran, a més, els mèrits següents:  
- 12 punts per l'especialitat en Medicina Legal i Forense.  
- 4 punts per cada especialitat en Psiquiatria, Traumatologia, Ginecologia, Laboratori, Radiologia, Anatomia Patològica, Medicina Interna i Medicina de Família i Comunitària, amb un màxim de 8 punts.  
  
- 2 punts per altres especialitats mèdiques, amb un màxim de 4 punts.  
- 2 punts per la titulació de Doctorat en Medicina.  
- 1 punt per màsters en matèries pròpies de la medicina legal fins a un màxim de 2 punts.  
- Un màxim de 3 punts per cursos o diplomes en matèries pròpies en medicina legal, homologats per l'administració pública competent, amb la valoració següent:  
- Cursos o diplomes de 20 a 40 hores: 0,25 punts.  
- Cursos o diplomes de 41 a 80 hores: 0,50 punts.  
- Cursos o diplomes de 81 a 100 hores: 1 punt.  
- Cursos o diplomes de més de 100 hores: 1,50 punts.  
  
Article 10. Acreditació i avaluació de requisits i mèrits  
Els requisits i mèrits que s'invoquen estaran referits a la data de finalització del termini de presentació de les sol·licituds i s'acreditaran en la forma que es determine en esta ordre i en la convocatòria.  
  
En la convocatòria es determinaran els requisits i mèrits que han de ser acreditats per mitjà de la presentació del corresponent certificat lliurat per l'òrgan competent.  
Per a resoldre els empats, primarà la puntuació obtinguda en cada apartat del barem, començant pel primer. Si persistix l'empat, es dirimirà pel criteri de prioritat alfabètica, començant per la lletra corresponent a l'última oferta d'ocupació per als cossos de l'administració de justícia.  
Si s'estimara necessari determinar les capacitats dels participants amb la condició legal de discapacitats, la Comissió Mixta d'Estudi de Discapacitats informarà les seues sol·licituds, d'acord amb el que preveu el capítol III de la present ordre.  
  
Article 11. Constitució de borses  
Una vegada avaluats els mèrits, la direcció general competent en matèria de justícia procedirà a constituir provisionalment les borses de treball. Les llistes provisionals seran remeses, per a la seua exposició pública, al Tribunal Superior de Justícia de la Comunitat Valenciana, a les direccions territorials competents en matèria de justícia i en la pàgina web de la Generalitat. Així mateix, es comunicarà a les organitzacions sindicals.  
Les persones interessades tindran un termini de 10 dies naturals per a presentar al·legacions a la llista provisional. Les al·legacions hauran de dirigir-se a la direcció general competent en matèria de justícia.  
Resoltes les al·legacions, es publicaran les borses definitives seguint el mateix procediment que per a la resolució provisional i en el Diari Oficial de la Comunitat Valenciana.  
  
Article 12. Nomenament de funcionaris interins en pràctiques  
Els aspirants que integren les borses de treball i no acrediten servicis prestats en l'administració de justícia per un període mínim de sis mesos seran nomenats funcionaris en pràctiques. L'esmentat període serà de dos mesos de durada, i este es computarà de forma contínua o discontínua. Durant el període de pràctiques tindran els mateixos drets retributius que la resta dels funcionaris interins.  
  
Article 13. Formació del funcionari interí  
En la resolució de convocatòria, la direcció general competent en matèria de justícia podrà determinar que els funcionaris interins o, si és el cas, els aspirants de les borses que no acrediten servicis prestats en l'administració de justícia per un període mínim de sis mesos, realitzen un curs formatiu de caràcter obligatori i eliminatori. La convocatòria haurà d'establir el nombre de persones aspirants que seran cridades a realitzar el curs, i també la seua durada. Se n'hauran de realitzar-se diferents edicions a fi de formar les persones aspirants que, d'acord amb les necessitats del servici, es preveja nomenar per l'administració. La realització del curs estarà subjecta a disponibilitat pressupostària.  
  
El curs de formació s'avaluarà per mitjà d'una prova de caràcter obligatori i eliminatori, amb la qualificació d'apte o no apte. La seua realització s'efectuarà fora de l'horari d'atenció al públic en els termes que indique la direcció general competent en matèria de justícia. L'objectiu del curs serà aconseguir els continguts mínims en matèries tecnicoprocessals i en eines informàtiques de justícia.  
La no-superació del curs de formació i/o no assistència a este suposarà el cessament immediat en la borsa, que serà declarat mitjançant una resolució de la direcció general competent en matèria de justícia, excepte en aquells casos en què haja presentat renúncia justificada en els termes de l'article 20 de la present ordre.  
La direcció general competent en matèria de Justícia podrà designar un tutor, pertanyent a un cos o escala d'un grup de titulació igual o superior, que haurà de vetlar perquè el funcionari interí en pràctiques adquirisca la formació pràctica necessària per a l'adequat exercici del lloc de treball. El responsable funcional haurà de motivar la circumstància excepcional que aconsella el nomenament d'un funcionari tutor. I en tot cas, la tutoria tindrà una durada no superior a 20 hores.  
  
A l'efecte de la present ordre, s'entendran com a responsables funcionals els secretaris judicials, fiscals en cap i directors dels instituts de medicina legal.  
  
Article 14. Període de pràctiques  
1. Una vegada finalitzat el període de pràctiques de dos mesos, el responsable funcional emetrà un informe i adjuntarà, si és el cas, la valoració del tutor, en el termini màxim de 10 dies següents a la finalització total del període treballat si el període de pràctiques s'ha realitzat de forma continua, o a la finalització de cada període treballat acumulable si s'ha realitzat de forma discontinua.  
2. En el cas de no emetre's informe desfavorable, una vegada transcorregut el període de pràctiques, s'entendrà superat, i el funcionari interí quedarà definitivament integrat en la borsa de treball corresponent.  
  
3. Si el funcionari en pràctiques és nomenat en diversos òrgans o servicis de l'administració de justícia, per terminis inferiors a dos mesos, el període de pràctiques s'entendrà superat quan, d'almenys dos terços d'este no s'emeta cap informe desfavorable pel responsable funcional de cada un dels òrgans judicials de destinació.  
  
4. Quan s'emeta un informe desfavorable, es procedirà al cessament del funcionari interí. A este efecte, la direcció general competent en matèria de justícia traslladarà de l'informe desfavorable al funcionari interí cessat, perquè en el termini de 10 dies realitze les al·legacions que crega oportunes. Formulades les al·legacions, si és el cas, la comissió de valoració i seguiment, en cas d'estimació d'estes, podrà acordar la seua readmissió en la posició que li corresponga d'acord amb la seua puntuació en la borsa de treball a què pertanga. El seu nomenament posterior estarà subjecte a un nou període de pràctiques d'un mes de durada que, si no és superat, suposarà el seu cessament en el nou lloc de treball i la seua exclusió definitiva de la borsa de treball.  
5. Una vegada superat el període de pràctiques, en el moment que cesse en la seua primera destinació o, si el període de pràctiques s'ha realitzat de forma discontinua en un o més òrgans judicials, en el moment que cesse en l'última destinació, la persona aspirant quedarà integrada amb caràcter definitiu en la borsa del cos a què pertanga, en els termes de l'article 22 de la present ordre.   
  
CAPÍTOL III  
Comissió Mixta d'Estudi de les Discapacitats  
  
Article 15. Creació i funcions  
La Comissió Mixta d'Estudi de Discapacitats té com a objecte realitzar l'estudi o dictamen sobre les capacitats residuals de les persones que amb la condició legal de discapacitat participen en la convocatòria per a la constitució de les borses de treball de l'administració de justícia en la Comunitat Valenciana, quan es plantegen dubtes sobre la seua compatibilitat funcional respecte a les funcions que han d'exercir en els llocs de treball a què opten.  
  
Article 16. Composició  
La Comissió Mixta d'Estudi de Discapacitats estarà integrada pels membres següents:  
a) President: un representant de la direcció general competent en matèria de Justícia, designat pel seu titular.  
b) Vocals:  
- Un representant de cada una de les tres disciplines o especialitats que integren el centre de valoració i orientació adscrit a la conselleria amb competències en matèria de discapacitats, que seran nomenats per la direcció amb competències en matèria d'Integració Social del Discapacitat.  
- Dos representants de les organitzacions sindicals integrants de la Mesa Sectorial de Justícia de la Comunitat Valenciana.  
c) Secretari: un representant de la direcció general competent en matèria de Justícia, designat pel seu titular, que actuarà amb veu i vot.  
  
Hi podran assistir en qualitat d'assessors la resta de representants de la Mesa Sectorial de Justícia.  
  
Article 17. Dictàmens  
Els dictàmens de la Comissió hauran d'especificar motivadament, en cada cas, les causes d'exclusió de la persona amb discapacitat.  
  
CAPÍTOL IV  
Funcionament de les borses de treball  
  
Article 18. Selecció i nomenament per a un lloc en concret  
1. Quan es produïsca la necessitat cobrir interinament un lloc per alguna de les causes previstes en l'article 1 de la present ordre, els responsables funcionals de l'òrgan judicial, el fiscal en cap o els directors dels instituts de medicina legal sol·licitaran a la direcció general competent en matèria de Justícia el nomenament d'un funcionari interí, i s'iniciarà el procediment que en el seu article 19 s'indica, d'acord amb la normativa autonòmica vigent en matèria econòmica.  
  
2. Quan siga necessari cobrir vacants com a resultat de l'existència de concursos de trasllats o de la posada en funcionament d'òrgans judicials de nova creació, la direcció general competent en matèria de justícia, analitzades les necessitats del servici, podrà, d'ofici, iniciar el procediment per a cobrir les esmentades vacants.  
3. Modificació del nomenament: en cas d'haver de disposar el cessament d'un funcionari interí per reincorporació del funcionari a qui substituïa, o per proveir-se de forma definitiva la plaça que ocupava per funcionari de carrera, podrà acordar-se el canvi, a petició del titular de l'òrgan o responsable funcional i prèvia conformitat de l'interessat, a una altra plaça vacant en el mateix òrgan, sempre que no hi haja interrupció en la prestació del servici. En estos supòsits es donarà compte a la Comissió de Seguiment i Valoració de Borses.  
  
Article 19. Procediment de nomenament  
1. Davant la necessitat cobrir un lloc vacant de metge forense, de gestió processal i administrativa, de tramitació processal i administrativa o d'auxili judicial, els responsables funcionals de l'òrgan judicial, el fiscal en cap o els directors dels instituts de medicina legal, sol·licitaran a la direcció general competent en matèria de justícia el nomenament d'un funcionari interí, justificant la necessitat cobrir-lo segons el model I que s'adjunta.  
2. Si examinada per la direcció general competent en matèria de Justícia la petició a què es referix el punt anterior, i tenint en consideració la situació de l'òrgan judicial, es resol procedir al nomenament de funcionari interí, se seguirà el procediment següent:  
  
a) A l'efecte de millorar l'agilitat en la localització de les persones que integren les borses de treball, en la sol·licitud d'inscripció en estes hauran d'indicar d'entre els següents, dos mitjans pels quals desitgen rebre les citacions a les reunions: telèfon (fix o mòbil), correu electrònic o missatge sms. La comunicació s'efectuarà per un dels dos mitjans indicats, i en el cas que esta no es verifique en el termini de 24 hores, l'administració procedirà a la utilització del telegrama.  
  
b) En l'esmentada comunicació se li indicarà dia, hora i lloc de la reunió. En aquells supòsits en què l'aspirant convocat reunisca alguna causa de renúncia justificada prevista en l'article 20 d'esta ordre haurà de remetre, en el termini màxim de 24 hores, la justificació a la direcció general competent en matèria de justícia.  
c) La convocatòria s'efectuarà per rigorós ordre d'inscripció en cada borsa de les previstes en l'article 2, i a un nombre suficient de persones per a cobrir les places oferides.  
3. En supòsits excepcionals en què s'esgoten les borses d'un determinat cos en una província, l'administració podrà oferir de forma voluntària el lloc que fa falta cobrir als aspirants de la resta de les borses de la mateixa província, començant per la superior si n'hi ha o, en cas contrari, la immediata inferior. En tot cas, els aspirants hauran de tindre la titulació exigida per a cada cos.   
4. En supòsits en què no siga possible nomenar funcionaris en els termes dels apartats anteriors, l'administració podrà oferir amb caràcter voluntari l'esmentada plaça als integrants de la borsa del mateix cos de la província limítrofa.  
5. Elecció de destinació pels aspirants.  
a) Oberta la sessió, s'oferiran els llocs de treball a cobrir, indicant la causa de nomenament, i els aspirants, pel seu ordre en la borsa, manifestaran si l'accepten o no. En el supòsit de no acceptar-lo es produiran els efectes previstos en els articles 20 o 23 de la present ordre.  
  
b) Si efectuada la citació per ordre de borsa, algun aspirant està treballant al servici de l'administració de justícia, se'l mantindrà en el mateix lloc i no es realitzarà la seua crida fins que no cesse en este.  
  
c) Si a través de l'ordre rigorós de borsa correspon convocar alguna persona integrant d'esta pel torn de discapacitat, no es procedirà a la seua crida quan, a la vista del seu expedient personal, el certificat de discapacitat haguera caducat, i serà requerida perquè aporte un altre actualitzat. Se li reservarà la seua posició en borsa fins que acredite la seua condició de persona amb discapacitat per mitjà de certificat en vigor.   
6. Documentació. Per a ser nomenat funcionari interí en el primer nomenament, caldrà presentar la documentació següent:  
a) Fotocòpia compulsada del document nacional d'identitat.  
b) Fotocòpia compulsada de la titulació exigida per a l'ingrés en el cos corresponent.  
c) Fotocòpia compulsada de la llibreta d'estalvis o compte corrent.  
d) Declaració jurada de no incórrer en causa d'incompatibilitat.  
e) Certificat mèdic oficial de no patir defecte físic o malaltia que incapacite per a l'exercici del lloc.  
Si les fotocòpies no estigueren degudament compulsades, es presentaran amb els originals per a la seua compulsa.  
En cas de modificació d'alguna circumstància de les acreditades anteriorment, es comunicarà de manera immediata a l'administració.  
7. Documentació a presentar en successius nomenaments.  
- Fotocòpia compulsada de la llibreta d'estalvis o compte corrent.  
- Declaració jurada de no incórrer en causa d'incompatibilitat.  
- Certificat mèdic oficial de no patir defecte físic o malaltia que incapacite per a l'exercici del lloc, en el cas que haguera caducat este.  
  
8. Examinada i conforme la documentació presentada, es procedirà al nomenament i posterior presa de possessió del funcionari interí. En cap cas es podran exercir les funcions pròpies del lloc ni prendre possessió, fins que haja sigut comunicat el nomenament per la direcció general competent en matèria de justícia.  
9. El cessament s'efectuarà quan es produïsca alguna de les causes previstes en l'article 21 de la present ordre i amb els efectes previstos en el seu article 22.   
Una vegada produït el cessament, l'administració d'ofici, reingressarà al funcionari interí cessat, llevat que este manifeste el contrari l'endemà al cessament.  
Els funcionaris interins cessaran en el lloc que exercixen en els termes que s'indique en la resolució de nomenament.  
  
Article 20. Causes justificades de renúncia  
1. S'admetran com a causes justificades per a renunciar al lloc de treball, sense decaure de l'ordre de la llista, les següents:  
a) Incapacitat temporal derivada de malaltia comuna o accident no laboral.  
b) Incapacitat temporal derivada d'accident de treball i malaltia professional.  
c) Maternitat en el cas de la mare, si la renúncia es produïx entre el seté mes d'embaràs i els 12 mesos posteriors al part. La no-sol·licitud de reincorporació suposarà l'exclusió de la borsa. La renúncia també s'admetrà en els casos del període de lactància.  
En cas de defunció de la mare, podrà renunciar el pare al seu lloc de treball com a funcionari interí de l'administració de justícia, amb els mateixos drets que la mare.  
d) En els supòsits d'adopció o acolliment, tant preadoptiu com permanent, de menors de fins a sis anys; o en els casos de xiquets majors de sis anys, quan es donen alguna de les circumstàncies següents:  
  
- Que es tracte de menors discapacitats.  
- Menors que per les seues circumstàncies, experiències personals o per provindre de l'estranger, tinguen especials dificultats d'inserció social i familiar, degudament acreditades pels servicis socials competents.  
En tots els supòsits, la renúncia al lloc de treball ha de produir-se dins els 12 mesos posteriors a la resolució judicial d'adopció o acolliment.  
e) Per atenció de fills, fins al compliment de tres anys, mentre dure l'esmentada situació, sense perjudici que puga reincorporar-se amb anterioritat.  
f) Per atenció de familiar, sempre que estiga a càrrec seu, fins al segon grau de consanguinitat o afinitat que, per raons d'edat, accident, malaltia o discapacitat, no puga valdre's per si mateix, i no exercisca activitat retribuïda, per un període màxim d'un any mentre dure l'esmentada situació, sense perjudici que puga reincorporar-se amb anterioritat.  
g) Malaltia greu o defunció de familiars fins a segon grau de consanguinitat o afinitat, tenint la renúncia una limitació temporal de tres o cinc dies, segons el succés s'haja produït en la mateixa localitat o distinta.  
h) Matrimoni propi o regularització de la situació de parella de fet si la renúncia es produïx dins dels 20 dies naturals següents o anteriors a la celebració.  
i) Privació preventiva de llibertat.  
j) Exercici d'ocupació o càrrec públic, nomenament com a funcionari interí o contracte laboral temporal en l'administració pública.  
k) Per trobar-se treballant temporalment fora de l'àmbit de l'administració.  
l) En situacions de violència sobre la dona, que ha d'acreditar-se per mitjà de qualsevol resolució judicial vigent que reconega, encara que només siga de forma indiciària o incidental, l'existència d'un acte de violència sobre la dona dels previstos en la legislació vigent. En absència d'esta o fins que es dicte l'esmentada resolució judicial, serà suficient l'informe del Ministeri Fiscal, del qual es desprenga que hi ha indicis que la demandant és víctima d'esta violència. Així mateix, es considerarà mitjà de prova la presentació de l'atestat policial o qualsevol altre mitjà que poguera establir-se normativament.  
  
m) Quan el lloc de treball oferit es trobe en una localitat que diste més de 60 km de la localitat de residència de l'aspirant, acreditat per mitjà de certificat d'empadronament.  
2. La persona que al·legue un d'estos motius de renúncia haurà de fer-ho abans de la corresponent oferta del lloc, i haurà de presentar la documentació justificativa corresponent en el termini de 48 hores davant la direcció general competent en matèria de justícia, amb l'excepció del supòsit m), que haurà de justificar-se després de l'acte de selecció.  
  
Una vegada desapareguen les causes de renúncia justificada, l'aspirant haurà de sol·licitar el seu reingrés en la borsa corresponent. L'esmentat reingrés s'efectuarà en la posició que li corresponga d'acord amb la seua puntuació.  
La no-presentació de la documentació acreditativa suposarà l'exclusió automàtica de la borsa corresponent.  
  
Article 21. Cessament d'un lloc concret  
1. El funcionari interí cessarà en algun dels casos següents:  
1.1. Quan el lloc que ocupe es cobrisca pel funcionari titular de la plaça o es proveïsca per un funcionari de carrera pels procediments establits en la Llei Orgànica del Poder Judicial i reglaments de desplegament.  
Quan en un òrgan judicial hi haja dos o més vacants sense titular, les quals estiguen cobertes amb funcionaris interins, el cessament correspondrà a l'interí el nomenament del qual en el lloc vacant s'haja produït en últim lloc. Es considerarà com un únic nomenament aquells supòsits en què s'hagen produït diversos canvis en les causes del nomenament per al mateix lloc sense que hi haja interrupció en estos. En cas d'empat, caldrà ajustar-se al que establix el paràgraf tercer de l'article 10 de la present ordre.  
Este procediment serà aplicable en situacions anàlogues, com els supòsits de cessament de funcionaris interins de reforç.  
Una vegada aprovades les relacions de llocs de treball de la nova oficina judicial, la direcció general competent en matèria de justícia queda facultada per a dictar totes les disposicions que siguen necessàries en esta matèria.  
1.2. Per expiració del termini per al que va ser nomenat.  
1.3. Per renúncia al lloc de treball que està exercint.  
1.4. Per finalització de la causa que va motivar el nomenament.  
2. La direcció general competent en matèria de Justícia procedirà a acordar el cessament del funcionari interí quan es produïsca alguna de les circumstàncies següents:  
2.1. Per falta o falsedat inicial o sobrevinguda d'alguns dels requisits exigits, o de circumstàncies al·legades, per a la seua inclusió en la borsa  
2.2. Per sanció de falta molt greu comesa pel funcionari interí, d'acord amb el que preveu el Reglament General de Règim Disciplinari dels Funcionaris al Servici de l'Administració de Justícia.  
  
2.3. Per finalització de les necessitats servici que van motivar la cobertura per mitjà de personal interí.  
2.4. Per supressió de la plaça exercida.  
2.5. Per complir l'edat establida en l'article 492 de la Llei Orgànica del Poder Judicial.  
2.6. Per no superar, si és el cas, el període de pràctiques, sense perjudici del que preveu l'article 14.4 de la present ordre.  
  
Article 22. Efectes del cessament  
1. Amb caràcter general, el cessament per algun dels motius assenyalats en l'article 21 apartats 1.1, 1.2. 1.4, 2.3 i 2.4 implica el reingrés automàtic en la respectiva borsa.  
El reingrés es produirà:  
a) Si el cessament es produïx abans del transcurs de 24 mesos des del primer nomenament de la borsa en vigor, serà reingressat al principi de la borsa, fins que els períodes treballats sumen un mínim de 24 mesos.  
b) Si en el moment del cessament el funcionari interí ha estat nomenat durant més de 24 mesos, ja siga en períodes continus o discontinus, es reincorporarà en la seua respectiva borsa d'origen en l'últim lloc de l'ordre.   
2. El cessament per alguna de les causes previstes en l'article 21 apartats 1.3, 2.1, 2.2, 2.5 i 2.6 suposa l'exclusió automàtica de les borses de treball.  
3. En els supòsits de cessament voluntari per atenció de fill menor de tres anys o de familiar, en els termes establits en l'article 20.1, apartats e i f, d'esta ordre, el reingrés en la borsa d'origen es produirà en la posició que li corresponga d'acord amb la seua puntuació.  
  
Article 23. Baixa automàtica de la borsa de treball  
Causarà baixa de manera automàtic la persona candidata que:  
a) No accepte el nomenament sense causa justificada.  
b) No presente, en el termini establit en l'article 19 de la present ordre, la documentació que acredite la causa de renúncia justificada al·legada i la seua extinció.  
c) No indique l'existència de causa de renúncia justificada amb anterioritat a l'oferta concreta de llocs, excepte la prevista en l'article 20.1.m.  
d) No present la documentació que s'indique en la convocatòria per a la presa de possessió.  
e) No es presente a la presa de possessió per causa injustificada.  
f) En aplicació dels efectes previstos en l'article 22.2 d'esta ordre.  
  
  
Article 24. Canvi de dades de localització  
1. Les persones incloses en les borses de treball que canvien les dades per a la seua localització (domicili, telèfon fix o mòbil o correu electrònic) hauran de comunicar-ho al servici de recursos humans de la direcció general competent en matèria de justícia en el termini de 15 dies hàbils següents a produir-se.  
2. En cas que no puguen ser cridats a ocupar un lloc de treball per incompliment d'este requisit, passaran a ocupar l'últim lloc de la llista de la corresponent borsa de treball.  
  
Article 25. Excepcions al manteniment de l'ordre rigorós de la borsa  
  
Quan un funcionari interí cessa en un lloc de treball en un òrgan judicial i durant la vigència de la borsa siga necessari nomenar un altre interí en l'òrgan afectat, podrà nomenar-se la mateixa persona, sempre que el responsable funcional ho sol·licite per escrit i prèvia conformitat de l'interessat.  
  
CAPÍTOL V  
Ampliació de les borses de treball  
  
Article 26. Convocatòria anticipada de les borses de treball  
Si abans del compliment dels dos anys de vigència de les borses de treball previst en l'article 4, el nombre d'integrants fóra inferior al 20% inicial, la direcció general competent en matèria de justícia podrà convocar una nova borsa d'interins, prèvia negociació en la Comissió de Valoració i Seguiment de Borses.  
  
Article 27. Canvi de residència  
S'establixen els supòsits següents:  
1. Els integrants de la borsa de treball podran sol·licitar a la direcció general amb competències en matèria de justícia el canvi de borsa d'una província a una altra província, quan hagen canviat de residència. A este efecte, hauran d'acreditar l'esmentat canvi de residència.  
2. Quan es donen situacions de violència sobre la dona dins de l'àmbit de la Comunitat Valenciana, l'afectada podrà sol·licitar el canvi a una altra borsa de distinta província. Per a això haurà d'acreditar per mitjà de qualsevol resolució judicial vigent que reconega, encara que només siga de forma indiciària o incidental, l'existència d'un acte de violència sobre la dona dels previstos en la legislació vigent. En absència d'esta o fins que es dicte l'esmentada resolució judicial, serà suficient l'informe del Ministeri Fiscal, del qual es desprenga que hi ha indicis que la demandant és víctima d'esta violència. Així mateix, es considerarà mitjà de prova la presentació de l'atestat policial o qualsevol altre mitjà que poguera establir-se normativament.  
3. El canvi s'efectuarà en l'ordre que li corresponga. La baremació de requisits i mèrits es referirà a l'últim dia de presentació de sol·licituds de la convocatòria de constitució de borses.  
4. Es traslladarà dels canvis a la Comissió de Valoració i Seguiment de Borses.  
  
Article 28. Participació i informació  
Les organitzacions sindicals integrants de la Mesa Sectorial de Justícia de la Generalitat participaran en el procés d'elaboració, convocatòria, constitució i seguiment de les borses de treball a través de la corresponent Comissió de Valoració i Seguiment de Borses.  
  
  
Article 29. Publicitat de les borses  
Una vegada constituïdes les borses, els seus integrants tindran el dret a ser informats del lloc que hi ocupen. A este efecte, la direcció general competent en matèria de justícia, publicarà mensualment els llistats actualitzats de cada borsa en la seua pàgina web, amb els aspirants relacionats segons l'ordre de puntuació.  
Es donarà compte mensual a les organitzacions sindicals de les llistes d'estes borses.  
  
Article 30. Eficàcia temporal dels nomenaments  
La vinculació jurídica i econòmica de la Generalitat amb els funcionaris interins comença des del moment del nomenament i presa de possessió subsegüent.  
Les persones que hagen sigut propostes no podran prendre possessió ni exercir les funcions pròpies del lloc fins que els haja sigut comunicat el nomenament per la direcció general competent en matèria de justícia. L'esmentada vinculació s'extingix en la data en què es produïsca alguna de les causes previstes en l'article 21 de la present ordre, per al cessament del funcionari interí.  
  
  
  
  
DISPOSICIONS TRANSITÒRIES  
  
Primera. Cancel·lació de les borses de treball anteriors  
En el moment de la constitució de les borses de treball a què es referix la present ordre, queden anul·lades les anteriors, sense que això supose cap dret per als integrants d'aquelles. No obstant això, el personal inclòs en les borses que en el moment de la constitució de les noves es trobe prestant servicis com a funcionari interí, seguirà en el seu lloc de treball fins al seu cessament.  
  
Segona. Vigència de nomenaments  
Els nomenaments de funcionaris interins vigents en el moment de constituir-se la nova borsa de treball de personal de justícia, es mantindran fins que es produïsca el seu cessament, pels termes establits en la present ordre. Una vegada produït el cessament, s'integraran en la borsa respectiva de la nova convocatòria, en l'ordre corresponent.  
Als efectes previstos en l'article 22, quan el nomenament derive d'una borsa anterior, s'entendrà com a data del primer nomenament, aquella en què la nova borsa va entrar en vigor.  
La integració no és automàtica. És necessari, en tot cas, la presentació de la sol·licitud en el termini que marque la convocatòria, i la posterior baremació d'esta.  
  
Tercera. Implantació de la nova oficina judicial  
En la mesura que es produïsca la implantació de la nova oficina judicial en la Comunitat Valenciana, qualsevol referència continguda en esta ordre a l'actual estructura dels òrgans judicials haurà d'entendre's referida al nou sistema judicial organitzatiu.  
  
DISPOSICIÓ DEROGATÒRIA  
  
Única. Normes que es deroguen  
Queda derogada l'Ordre de 20 de juliol de 2006, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de justícia en la Comunitat Valenciana.  
  
DISPOSICIONS FINALS  
  
Primera. Habilitació per al desplegament reglamentari  
Es faculta la direcció general competent en matèria de Justícia per al desplegament i execució de la present ordre.  
  
Segona. Interpretació de l'ordre  
La direcció general competent en matèria de justícia es reserva la facultat d'interpretar la present ordre i resoldre els possibles dubtes que puga plantejar la seua aplicació.  
  
Tercera. Entrada en vigor  
Esta ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 21 de setembre de 2011  
  
El conseller de Justícia i Benestar Social,  
JORGE CABRÉ RICO


Còpia Permalink ELI